stanford-oval/wikipedia huggingface dataset:
Halloween
Historia

Halloween pohjautuu jossain määrin kelttiläisten kulttuurien syksyllä, maanviljelyskauden lopussa vietettyyn vanhan uuden vuoden ja sadonkorjuun juhlaan samhainiin. Kelttien uskomusten mukaan tämän maailman ja yliluonnollisen maailman väliset rajat katosivat luonnon kuihtuessa ja kuollessa, ja henget saattoivat yrittää houkutella ihmisiä tuonpuoleiseen. Sen vuoksi juhlan aikana poltettiin kokkotulia asutusten ympäristössä, koska tulien uskottiin antavan suojaa henkien hyökkäyksiä vastaan.
Suomessa vastaava juhla on pyhäinpäivä (aikaisemmin pyhäinmiesten päivä). Uskottiin, että aattoyönä pyhät miehet, autuaat marttyyrivainajat, olivat joukolla liikkeellä. Vainajille tarjottiin juhlaruokaa ja heidän odotettiin kylpevän saunassa. Vanhasuomalainen kekri sijoittuu samaan aikaan, mutta on maataloudellinen satovuoden taitekohtaan sijoittuva työnjuhla. ”Sieluinpäivän iltana eli kekri-iltana naapurit kutsuivat toisiaan vieraiksi, lihaa syötiin ja viinaa juotiin ja yönvalvojaisia piettiin. Painittiin ja veisata völlötettiin.” (Valtimo).
Kristinuskon levitessä lähetystyöntekijöitä kehotettiin sulauttamaan kristittyjä tapoja pakanallisiin juhliin niiden kieltämisen sijasta. Niinpä tämäkin pakanallinen juhla korvattiin kristinuskon marttyyreille omistetulla juhlalla (omnium sanctorum). Paavi Gregorius III siirsi aiemmin toukokuun 13. päivänä vietetyn neitsyt Marian ja marttyyrien muistopäivän lokakuun 31. päiväksi 800-luvulla. Irlannissa tämä päivä sai nimen All Hallows’ Eve, ”Kaikkien pyhimysten päivän aatto”. Marraskuun ensimmäinen päivä oli varsinainen juhlapäivä All Saints’ Day  tai All Hallows’ Day (”Kaikkien pyhimysten päivä”).
Meksikossa halloweenin vastine on kuolleiden päivä (Día de los Muertos). Etelä-Amerikassa halloween tunnetaan nimellä Noche de Brujas eli noitien yö.
Juhlapäivän vietto

Kurpitsalyhdystä on aikojen saatossa muodostunut tärkein halloweenin tunnus. Irvistävä kurpitsa tunnetaan myös nimellä Jack O’Lantern. Irlantilaisen tarinan mukaan lyhty on saanut nimensä Jack-nimiseltä juopolta. Hän kiristi pirulta lupauksen, ettei hänen sielunsa joutuisi helvettiin. Jackia ei kuitenkaan hyväksytty taivaaseenkaan. Piru heitti Jackille helvetistä hiilen, jonka mies säilöi lyhdyksi evääksi ottamansa nauriin sisään. Siitä lähtien Jackin sielu on etsinyt itselleen sopivaa lepopaikkaa pienen lyhdyn valossa. Yhdysvalloissa nauris on vaihtunut kurpitsaan.
Lyhtyjen lisäksi halloweenin kuvastoa ovat vainajat, aaveet, vampyyrit, noidat ja mustat kissat. Yhdysvalloissa halloweenia vietettäessä ovelle saattaa ilmestyä joukko kummitus- tai muihin naamiaisasuihin pukeutuneita lapsia, jotka huutavat: Trick or treat! eli ”Karkki vai kepponen”, (jolloin heille tulisi tarjota makeisia tai muuten saattaa seurata heidän tekemänsä kepponen).
Aikuiset saattavat järjestää omia naamiaisjuhliaan. Omena on ollut suosittu lahja ja ruoka. Tavan on väitetty juontuvan roomalaisten ajoilta ja liittyneen roomalaisen jumalattaren Pomonan juhlintaan.
Katolinen kirkko vastustaa juhlaa pakanallisena. Esimerkiksi Ranskassa kirkko on pelännyt halloweenin syrjäyttävän pyhäinpäivän vieton. Myös ortodoksinen kirkko suhtautuu halloweenin viettoon kielteisesti sen sisältämien pakanallisten ainesten vuoksi.
Uuspakanat saattavat viettää halloweenia, samhainia tai kekriä. Wiccassa samhain on suuri pyhäpäivä.
Juhlapäivän vietto > Suomessa

Halloweenin toi Suomeen Helsingin sotainvalidien naisjaosto vuonna 1950 ensimmäistä kertaa Kalastajatorpalla järjestetyn Halloween Partyn muodossa.
Juhlapäivän vietto > Suomessa > Päivämäärä

Useimmissa maissaselvennä pyhäinpäivä on 1. marraskuuta ja siten sen aatto ”halloween” on 31. lokakuuta. Suomessa pyhäinpäivää vietetään 31. lokakuuta ja 6. marraskuuta välisenä lauantaina, joten pyhäinpäivän aatto olisi pyhäinpäivää edeltävä perjantai. Vuoteen 1772 asti Suomen pyhäinpäivä oli aina 1. marraskuuta. Suomessa halloween ei ole vakiintunut mihinkään tiettyyn päivään eikä sitä ole määritelty almanakoissa. Suosituin vieton ajankohta on lokakuun viimeinen viikonloppu.
Juhlapäivän vietto > Suomessa > Nimitys

Sanan halloween suomalaisiksi vastineiksi on ehdotettu sanoja marrasyö, hallainyö, kurpitsajuhla, kekrijuhla ja haamuaatto.
Kirjallisuutta > Suomeksi

Aalto, Satu (toim.): Suuri perinnekirja: Suomalaista juhlaperinnettä ennen ja nyt.  Hämeenlinna:  Karisto, 1999.  ISBN 951-23-3963-3
Karjalainen, Sirpa: Juhlan aika: Suomalaisia vuotuisperinteitä.  Helsinki:  WSOY, 1994.  ISBN 951-0-22920-2
Nirkko, Juha (toim.): Juhannus ajallaan: Juhlia vapusta kekriin.  Helsinki:  Suomalaisen Kirjallisuuden Seura, 2004.  ISBN 951-746-587-4
Kirjallisuutta > Englanniksi

Arkins, Diane C.: Halloween: Romantic art and customs of yesteryear.  Gretna:  Pelican Publishing Company, 2000.  ISBN 1-56554-712-8
Arkins, Diane C.: Halloween merrymaking: An illustrated celebration Of fun, food, and frolics from Halloweens past.  Gretna:  Pelican Publishing Company, 2004.  ISBN 1-58980-113-X
Bannatyne, Lesley: Halloween: An American holiday, An American history, facts on file.  Gretna:  Pelican Publishing Company, 1998.  ISBN 1-56554-346-7
Galembo, Phyllis: Dressed for thrills: 100 years of Halloween costumes and masquerade.  New York:  Harry N. Abrams, Inc., 2002.  ISBN 0-81093-291-1
Morton, Lisa: The Halloween encyclopedia.  Jefferson, North Carolina:  McFarland & Company, 2003.  ISBN 0-78641-524-X
Rogers, Nicholas: Halloween: From pagan ritual to party night.  New York:  Oxford University Press, 2002.  ISBN 0-19514-691-3
Santino, Jack (ed.): Halloween and other festivals of death and life.  Knoxville:  University of Tennessee Press, 1994.  ISBN 0-87049-813-4
Aiheesta muualla

Wikimedia Commonsissa on kuvia tai muita tiedostoja aiheesta .
Halloween-linkkejä Open Directory Projectissa. (englanniksi) [vanhentunut linkki]
Ruotsalaisia nuoria kummitusasuissa.
Halloween-maskeja Klaukkalan K-Citymarketissa.
Tulevan aviopuolison ennustamista peilin ja kynttilän avulla. Halloween-kortti 1900-luvun alusta.
Meksikon Grand Prix 2015

|  Meksikon Grand Prix 2015  |
| --- | --- |
 17. osakilpailu 19 osakilpailusta kaudella 2015. 

Päivämäärä:  1. marraskuuta 2015
Sijainti:  Autódromo Hermanos Rodríguez, México, Meksiko
Ratatyyppi:  Moottorirata
Radan pituus:  4,304 km
Kilpailun pituus:  71 kierrosta, 305,354 km
Sää:   Puolipilvinen
Paalupaikka
Kuljettaja:   Nico Rosberg   (Mercedes)
Paaluaika:  1.19,480
Palkintokoroke
Voittaja:   Nico Rosberg   (Mercedes)
Toinen:   Lewis Hamilton   (Mercedes)
Kolmas:   Valtteri Bottas   (Williams)
Nopein kierros
Kuljettaja:   Nico Rosberg   (Mercedes)
Kierrosaika:  1.20,521 (kierroksella 67)
Meksikon Grand Prix 2015 (virallisesti Formula 1 Gran Premio de México 2015) oli Formula 1 -kauden 2015 17. osakilpailu. Kilpailu ajettiin 1. marraskuuta Autódromo Hermanos Rodríguezin radalla Méxicossa Meksikossa. Meksikon Grand Prix teki paluun kilpailukalenteriin yli 20 vuoden tauon jälkeen. Edellisen kerran Meksikon Grand Prix oli järjestetty kaudella 1992.
Viikonlopun aikataulu ja sää

| Päivä | Aikataulu | Sessio | Sää | Ilma | Rata | Kosteus |  |
| --- | --- | --- | --- | --- | --- | --- | --- |
| 30. lokakuuta | 10.00–11.30 | 1. vapaat harjoitukset |  Pilvinen | 19–20 °C | 23–38 °C | 54–60 % |  |
| 30. lokakuuta | 14.00–15.30 | 2. vapaat harjoitukset |  Pilvinen | 19–22 °C | 29–42 °C | 48–58 % |  |
| 31. lokakuuta | 10.00–11.00 | 3. vapaat harjoitukset |  Pilvinen | 18–20 °C | 27–33 °C | 58–67 % |  |
| 31. lokakuuta | 13.00–14.00 | Aika-ajot |  Pilvinen | 20–21 °C | 30–36 °C | 51–57 % |  |
| 1. marraskuuta | 13.00–15.00 | Kilpailu |  Puolipilvinen | 22–24 °C | 48–56 °C | 37–41 % |  |
Lähde:
Taustaa

Meksikossa ajettiin Formula 1 -osakilpailu edellisen kerran vuonna 1992. Tuolloin voittoon ajoi Williamsin Nigel Mansell ja Michael Schumacher oli ensimmäistä kertaa palkintopallilla yllettyään kolmannelle sijalle. Mika Häkkinenkin oli pisteillä ajettuaan kuudenneksi. Kaikkiaan Meksikossa on ajettu osakilpailuja vuosina 1963–1970 ja 1986–1992.
Rata, Autódromo Hermanos Rodríguez, sijaitsee noin 2 200 metriä merenpinnan yläpuolella, mikä tekee siitä tavallista haastavamman autoille ja kuljettajille. Nimensä rata on saanut meksikolaisten kilpa-autoilijaveljesten Pedro ja Ricardo Rodríguezin mukaan.
Vapaat harjoitukset

Ensimmäiset vapaat harjoitukset ajettiin perjantaina kello 10. Nopeimmat ajat kuittasivat nimiinsä Toro Rosson Max Verstappen (1.25,990), sekä Red Bullin Daniil Kvjat ja Ferrarin Kimi Räikkönen, joiden molempien aika oli 1.26,295. Mercedeksen Nico Rosberg joutui keskeyttämään harjoituksensa, kun hänen autonsa jarrut ylikuumenivat ja syttyivät tuleen. Rosberg kuitenkin palasi vielä harjoitusten lopussa radalle. Toinen Mercedes-kuljettajista, Lewis Hamilton, rikkoi kauden nopeusennätyksen ajamalla tutkaan 362 km/h.
Toiset vapaat harjoitukset ajettiin samana päivänä kello 14. Nopeimpia olivat tällä kertaa Mercedeksen Nico Rosberg (1.21,521) perässään Red Bullit (Kvyat +0,245 ja Ricciardo +0,337). Räikkönen oli kuudes (+0,868) ja Williamsin Valtteri Bottas seitsemäs (+1,190). Bottakselta nähtiin hurja ulosajo, kun auton takasiiveke jumiutui yli 300 kilometrin tuntinopeudessa. Suomalaiselle ei kuitenkaan käynyt mitään, ja autosta irtosi vain etusiipi. Verstappen ajoi viimeisessä mutkassa seinään harjoitusten alussa. Romain Grosjean jäi radan varteen moottoriongelmien takia.
Kolmannet vapaat harjoitukset olivat vuorossa lauantaina kello 10. Melko pian harjoitusten alettua Kimi Räikkönen joutui ajamaan sivuun, kun auto alkoi savuta. Autoon vaihdettiin aika-ajoa varten vaihdelaatikko, mikä toi suomalaiselle viiden lähtöruudun rangaistuksen. Kolmannen harjoituksen nopeimman ajan ajoi Nico Rosberg (1.21,083). Tallikaveri Hamilton oli 14 tuhannesosasekuntia hitaampi.
Aika-ajot

Aika-ajot aloitettiin lauantaina kello 13. Aika-ajojen ensimmäisellä kierroksella putosivat Alonso, Nasr, Rossi ja Stevens. McLarenin Jenson Button ei ajanut lainkaan. Bottas oli neljäs ja Räikkönen kolmastoista. Räikkönen lähti aika-ajojen toiselle kierrokselle kovilla renkailla, eikä selviytynyt jatkoon, koska auton jarruissa oli vikaa. Bottas oli jälleen neljäs. Pudonneet olivat Sainz, Grosjean, Maldonado, Ericsson ja Räikkönen. Lopullisessa lähtöjärjestyksessä on huomioitavaa, että molemmilla McLareneilla sekä Kimi Räikkösellä on lähtöruuturangaistuksia. Räikkösen lähtöruutu huononi vielä yhdellä, kun hänen autoonsa vaihdettiin vaihdelaatikon lisäksi voimayksikkö. Edellisen kerran Räikkösen voimayksikkö vaihdettiin edelliseen osakilpailuun Yhdysvaltoihin.
Aika-ajot > Tulokset

| Sija | Nro | Kuljettaja | Talli | Q1 | Q2 | Q3 | Lähtöruutu |
| --- | --- | --- | --- | --- | --- | --- | --- |
| 1 | 6 |  Nico Rosberg | Mercedes | 1.20,436 | 1.20,053 | 1.19,480 | 1 |
| 2 | 44 |  Lewis Hamilton | Mercedes | 1.20,808 | 1.19,829 | 1.19,668 | 2 |
| 3 | 5 |  Sebastian Vettel | Ferrari | 1.20,503 | 1.20,045 | 1.19,850 | 3 |
| 4 | 26 |  Daniil Kvjat | Red Bull Racing-Renault | 1.20,826 | 1.20,490 | 1.20,398 | 4 |
| 5 | 3 |  Daniel Ricciardo | Red Bull Racing-Renault | 1.21.166 | 1.20,783 | 1.20,399 | 5 |
| 6 | 77 |  Valtteri Bottas | Williams-Mercedes | 1.20,817 | 1.20,458 | 1.20,448 | 6 |
| 7 | 19 |  Felipe Massa | Williams-Mercedes | 1.21,379 | 1.20,642 | 1.20,567 | 7 |
| 8 | 33 |  Max Verstappen | Toro Rosso-Renault | 1.20,995 | 1.20,894 | 1.20,710 | 8 |
| 9 | 11 |  Sergio Pérez | Force India-Mercedes | 1.20,966 | 1.20,669 | 1.20,716 | 9 |
| 10 | 27 |  Nico Hülkenberg | Force India-Mercedes | 1.21,315 | 1.20,935 | 1.20,788 | 10 |
| 11 | 55 |  Carlos Sainz | Toro Rosso-Renault | 1.20,960 | 1.20,942 |  | 11 |
| 12 | 8 |  Romain Grosjean | Lotus-Mercedes | 1.21,577 | 1.21,038 |  | 12 |
| 13 | 13 |  Pastor Maldonado | Lotus-Mercedes | 1.21,520 | 1.21,261 |  | 13 |
| 14 | 9 |  Marcus Ericsson | Sauber-Ferrari | 1.21,299 | 1.21,544 |  | 14 |
| 15 | 7 |  Kimi Räikkönen | Ferrari | 1.21,422 | 1.22,494 |  | 19 |
| 16 | 14 |  Fernando Alonso | McLaren-Honda | 1.21,779 |  |  | 18 |
| 17 | 12 |  Felipe Nasr | Sauber-Ferrari | 1.21,788 |  |  | 15 |
| 18 | 53 |  Alexander Rossi | Manor-Ferrari | 1.24,136 |  |  | 16 |
| 19 | 28 |  Will Stevens | Manor-Ferrari | 1.24,386 |  |  | 17 |
| 20 | 22 |  Jenson Button | McLaren-Honda |  |  |  | 20 |
Lähde:

Fernando Alonson sijoitusta pudotettiin 15:llä lähtöruudulla ylimääräisen voimanlähteen osan käyttöönoton ja vaihdelaatikon vaihtamisen takia.
Kimi Räikkösen sijoitusta pudotettiin 35:llä lähtöruudulla ylimääräisten voimanlähteen osien käyttöönoton ja vaihdelaatikon vaihtamisen takia.
Jenson Buttonin sijoitusta pudotettiin 70:llä lähtöruudulla ylimääräisten voimanlähteen osien käyttöönoton ja vaihdelaatikon vaihtamisen takia.
Kilpailu

Startissa Nico Rosberg piti kärkipaikkansa. Sen sijaan Sebastian Vettel osui ensimmäisessä mutkassa Daniel Ricciardon kanssa yhteen, ja Vettelin oikea takarengas tyhjeni. Vettel tippui viimeiseksi ja kävi varikolla. Osumasta ei jaettu rangaistuksia. Ensimmäisellä kierroksella McLarenin Fernando Alonso joutui keskeyttämään kilpailun voimayksikön hajottua.
Valtteri Bottas kävi kärkiryhmästä ensimmäisenä varikolla, kierroksella 9. Kierrosta myöhemmin Bottaksen tallikaveri Felipe Massakin pysähtyi. Kierroksella 18 Sebastian Vettel pyörähti mutkassa 7 pystyen kuitenkin jatkamaan matkaansa. Myöhemmin Vettel yritti ohittaa Pastor Maldonadon ykkösmutkassa, mutta valui pitkäksi, jolloin Maldonado kuittasi paikan takaisin. Kierroksella 21 varikolla käynyt Bottas ajoi Kimi Räikkösen takana, jolla ei ollut vielä varikkopysähdystä tehtynä. Bottas yritti mutkassa 5 ohitusta Räikkösestä sisäpuolelta, mutta Räikkönen ei jättänyt tarpeeksi tilaa, jolloin autot osuivat toisiinsa, ja Räikkönen joutui keskeyttämään kilpailun oikean takaripustusten hajottua. Kolarista ei jaettu rangaistuksia, ja Bottaksen auto ei kärsinyt vaurioita. Kierroksella 26 kilpailun kärkinimi Nico Rosberg tuli varikolle, ja kierrosta myöhemmin hänen tallikaverinsa Lewis Hamilton. Kierroksella 35 Sergio Pérez hiillosti Carlos Sainzia ja Sainz ajoi mutkan neljä leveäksi, ja päästi samalla kierroksella Pérezin edelleen, oikaisunsa seurauksena. Kierroksella 45 Mercedes-talli muutti strategiaansa, ja kutsui uudestaan molemmat kuljettajansa sisään varikolle ylivoimaisesta kaksoisjohdosta.
Kierroksella 50 Ferrarin Sebastian Vettel rysäytti seinään mutkassa 7. Turva-auto tuli radalle, ja kaikki muut tulivat varikolle renkaanvaihtoon, paitsi Mercedekset ja Sergio Pérez, he jatkoivat radalla käytetyillä renkailla. Uusintalähdössä kierroksella 57 neljäntenä ajanut Bottas ohitti pääsuoralla Daniil Kvjatin nousten kolmanneksi. Samalla kierroksella Felipe Nasrin jarrut pettivät ja hän pyörähti, joutuen keskeyttämään kilpailun.
Kilpailun voittoon ajoi Nico Rosberg, toiseksi Lewis Hamilton ja kolmanneksi Valtteri Bottas, jolle palkintosija oli kauden toinen.
Mercedeksen voitettua, valmistajan palkinnon otti palkintokorokkeella vastaan Andrew Shovlin. Kuljettajien haastattelut palkintokorokkeella suoritti entinen Formula 1 -kuljettaja Nigel Mansell.
Kilpailu > Tulokset

| Sija | Nro | Kuljettaja | Talli | Aika/Keskeytys | Kierrokset | Lähtöruutu | Pisteet |
| --- | --- | --- | --- | --- | --- | --- | --- |
| 1. | 6 |  Nico Rosberg | Mercedes | 1.42.35,038 | 71 | 1 | 25 |
| 2. | 44 |  Lewis Hamilton | Mercedes | +1,954 | 71 | 2 | 18 |
| 3. | 77 |  Valtteri Bottas | Williams-Mercedes | +14,592 | 71 | 6 | 15 |
| 4. | 26 |  Daniil Kvjat | Red Bull-Renault | +16,572 | 71 | 4 | 12 |
| 5. | 3 |  Daniel Ricciardo | Red Bull-Renault | +19,682 | 71 | 5 | 10 |
| 6. | 19 |  Felipe Massa | Williams-Mercedes | +21,493 | 71 | 7 | 8 |
| 7. | 27 |  Nico Hülkenberg | Force India-Mercedes | +25,860 | 71 | 10 | 6 |
| 8. | 11 |  Sergio Pérez | Force India-Mercedes | +34,343 | 71 | 9 | 4 |
| 9. | 33 |  Max Verstappen | Toro Rosso-Renault | +35,229 | 71 | 8 | 2 |
| 10. | 8 |  Romain Grosjean | Lotus-Mercedes | +37,934 | 71 | 12 | 1 |
| 11. | 13 |  Pastor Maldonado | Lotus-Mercedes | +38,538 | 71 | 13 |  |
| 12. | 9 |  Marcus Ericsson | Sauber-Ferrari | +40,180 | 71 | 14 |  |
| 13. | 55 |  Carlos Sainz | Toro Rosso-Renault | +48,772 | 71 | 11 |  |
| 14. | 22 |  Jenson Button | McLaren-Honda | +49,214 | 71 | 20 |  |
| 15. | 53 |  Alexander Rossi | Manor-Ferrari | +2 kierrosta | 69 | 16 |  |
| 16. | 28 |  Will Stevens | Manor-Ferrari | +2 kierrosta | 69 | 17 |  |
| Kesk. | 12 |  Felipe Nasr | Sauber-Ferrari | Jarrut | 57 | 15 |  |
| Kesk. | 5 |  Sebastian Vettel | Ferrari | Ulosajo | 50 | 3 |  |
| Kesk. | 7 |  Kimi Räikkönen | Ferrari | Kolari (Bottas) | 21 | 19 |  |
| Kesk. | 14 |  Fernando Alonso | McLaren-Honda | Voimayksikkö | 0 | 18 |  |
Kilpailu > Johtokierrokset

| Nro | Kuljettaja | Talli | Kierrokset |
| --- | --- | --- | --- |
| 6 |  Nico Rosberg | Mercedes | 1–25, 29–45, 49–71 |
| 44 |  Lewis Hamilton | Mercedes | 26–28, 46–48 |
Sijoitukset kilpailun jälkeen

Huom!: Vain viiden parhaan sijoitukset sisällytetty.
Muuta

Ensimmäistä kertaa sitten vuoden 2006 Australian GP:n molemmat Ferrari -tallin kuljettajat keskeyttivät.
Aiheesta muualla

Kuvia tai muita tiedostoja aiheesta Meksikon Grand Prix 2015 Wikimedia Commonsissa
Meksikon GP 2015 - F1-ruutu (Arkistoitu – Internet Archive)
Osakilpailut Formula 1 -kaudella 2015
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
|  Australia |  Malesia |  Kiina |  Bahrain |  Espanja |  Monaco |  Kanada |  Itävalta |  Britannia |  Unkari |
|  Belgia |  Italia |  Singapore |  Japani |  Venäjä |  Yhdysvallat |  Meksiko |  Brasilia |  Abu Dhabi |  |
Formula 1 -luokan Meksikon Grand Prix’t
| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
| 1950-luku | 1950 | 1951 | 1952 | 1953 | 1954 | 1955 | 1956 | 1957 | 1958 | 1959 |
| 1960-luku | 1960 | 1961 | 1962 | 1963 | 1964 | 1965 | 1966 | 1967 | 1968 | 1969 |
| 1970-luku | 1970 | 1971 | 1972 | 1973 | 1974 | 1975 | 1976 | 1977 | 1978 | 1979 |
| 1980-luku | 1980 | 1981 | 1982 | 1983 | 1984 | 1985 | 1986 | 1987 | 1988 | 1989 |
| 1990-luku | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 |
| 2000-luku | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | 2020 | 2021 | 2022 | 2023 | 2024 |  |  |  |  |  |
Radat: Autódromo Hermanos Rodríguez (1963–1970, 1986–1992, 2015–2019, 2021–)
Red Bull Racing harjoittelemassa varikkopysähdystä ennen kilpailua.
Sebastian Vettel, Ferrari
Meksikon GP:n lähtöjärjestys
Nico Rosberg ajoi paalulle.
Romain Grosjean oli aika-ajoissa Lotuksista nopeampi.
Meksikon GP:n palkintopalli: Hamilton, Rosberg, Bottas ja Andrew Shovlin.
The Osbournes

The Osbournes oli 5. maaliskuuta 2002 alkanut tositelevisiosarja, jossa seurattiin Ozzy Osbournen ja hänen perheensä elämää Los Angelesissa. Sarja oli alkaessaan kaikkien aikojen katsotuin Music Televisionilla esitetty ohjelma. The Osbournesin viimeinen jakso lähetettiin Yhdysvalloissa 17. huhtikuuta 2005. Sarjaa tehtiin neljä tuotantokautta. Suomessa sarja näkyi sekä MTV Finlandilta, että Neloselta. Nelosella sarjan nimenä oli pelkkä Osbournes ilman the-artikkelia.
Sarjan loppumisen jälkeen jokainen Osbournen perheenjäsen on kertonut sarjan aiheuttaneen heille hirveästi paineita, jotka johtivat sekä Jack että Kelly Osbournen joutumiseen vieroitushoitoon. Lisäksi Ozzy ryhtyi uudestaan juomaan ja Sharon Osbourne sairastui syöpään. Ozzy on myös kertonut olleensa huumeiden vaikutuksen alaisena koko sarjan kuvaamisen ajan.
Mr. Lordi

| Mr>  Lordi |
| --- | --- |
 Mr. Lordi esiintymässä Lordin keikalla Puolassa toukokuussa 2023.
Henkilötiedot
Koko nimi:  Tomi Petteri Putaansuu
Syntynyt: 15. helmikuuta 1974 (ikä 51)
Ammatti:  muusikko, taidemaalari, maskeeraaja, laulaja-lauluntekijä, graafikko
Muusikko
Taiteilijanimi:  Mr. Lordi
Aktiivisena:  1987–
Tyylilajit:  hard rock heavy metal shock rock
Yhtyeet:  Lordi (1992–) Wanda Whips Wall Street (1991–1997) Double Beat Und Bodys (1991–1994) Metalox (1988–1990) Hammer (1987–1989) Steeler (1987)
Levy-yhtiöt:  Sony BMG Music Entertainment 
 Nimikirjoitus
  [ Muokkaa Wikidatassa ] [ ohje ]  
Mr. Lordi (oikealta nimeltään Tomi Petteri Putaansuu, s. 15. helmikuuta 1974 Rovaniemi) on suomalainen laulaja-lauluntekijä, muusikko, taidemaalari, graafikko ja maskeeraaja. Koulutukseltaan hän on medianomi.
Parhaiten Mr. Lordi tunnetaan vuonna 1992 perustamansa hard rock -yhtye Lordin laulusolistina. Hän vastaa Lordin musiikista ja visuaalisuudesta. Mr. Lordi valmistaa yhtyeen esiintymisasut, lavarekvisiitan, sekä levynkannet ja muun grafiikan. Lisäksi hän suunnittelee oheistuotteiden ulkoasun ja omistaa Lordi-tavaramerkin kaikki oikeudet.
Mr. Lordi on kirjoittanut kappaleita ja tehnyt levynkansia monille yhtyeille ja artisteille, kuten Rotten Soundille, Agnes Pihlavalle ja Neljänsuoralle. Mr. Lordin maalauksia on ollut nähtävillä hänen omissa taidenäyttelyissä Helsingissä ja Rovaniemellä. Hän on tehnyt storyboardeja ja maskeerauksia suomalaisiin elokuviin ja musiikkivideoihin, ja toiminut osassa myös ohjaajana tai näyttelijänä.
Ura > Muusikko

Suuren yleisön tietoisuuteen Mr. Lordi on tullut perustamansa hard rock ja heavy metal -yhtye Lordin keulakuva-laulajana. Yhtyeessä Mr. Lordi ei toimi ainoastaan muusikkona, vaan vastaa myös esiintymisasujen ja lavarekvisiitan valmistuksesta, levynkansista ja muusta grafiikasta, sekä oheistuotteiden suunnittelusta. Hänellä on myös päävastuu Lordin kappaleiden kirjoittamisesta. Ennen Lordia Mr. Lordi ehti soittaa useissa rovaniemeläisissä yhtyeissä eri taiteilijanimillä. Mr. Lordi on kertonut käyttäneensä myöhemmin Lordin sanoituksissa paljon materiaalia hänen Double Beat Und Bodys -yhtyeen kappaleista.
Kappaleita Mr. Lordi on säveltänyt ja sanoittanut Lordin lisäksi muun muassa Agnes Pihlavalle ja Neljänsuoralle. Syksyllä 2013 Mr. Lordi sävelsi ja sanoitti Rovaniemen palloseura RoPS:lle kannustuskappaleen ”Sinisellä Sydämellä”. Vierailevana laulajana Mr. Lordi on vieraillut useiden kansainvälisten yhtyeiden ja artistien, kuten U.D.O.n ja Doro Peschin levytyksillä ja keikoilla. Hän on toiminut vierailijana myös suomalaisille yhtyeille, kuten Domination Blackille ja Pertti Kurikan Nimipäivät -yhtyeelle, sekä artisteille, kuten ystävälleen Jope Ruonansuulle.
Mr. Lordi johti Rovaniemen kuoroa Nelosen Kuorosota-ohjelmassa vuonna 2011. Kuoron hän nimitti Rock’n’Rollo -kuoroksi, ja se vieraili vuonna 2012 Lordi-yhtyeen juhlakeikalla. Kuoron hyväntekeväisyyskohteeksi Mr. Lordi valitsi Rovaniemen Punaisen Ristin ystävätoiminnan, joka keskittyy yksinäisten vanhusten auttamiseen. Kuoro tuli kilpailussa toiseksi.
Lisäksi Mr. Lordi on mm. ilmoittanut pisteet vuoden 2012 Eurovision laulukilpailun finaalilähetyksessä ja toiminut Hard Rock Cafen bändikilpailun tuomarina vuonna 2014. Mr. Lordi oli vuoden 2018 eurovision laulukilpailussa suomen ammattilaisjuryssä pisteyttämässä muiden maiden esityksiä.
Mr. Lordi oli tuomarina Eesti Laul -kilpailun tuomarina 2022.
Ura > Video- ja elokuva-ala

Lapsesta asti kauhusta pitänyt Mr. Lordi alkoi valmistaa kotitekoisia kauhuelokuvia ja -videoita jo nuorena kaveriporukoidensa kanssa. 1990-luvun alussa hän perusti Kimmo Valtasen kanssa X.T.C. Videon, joka tuotti kotitekoisia splatter-elokuvia ja musiikkivideoita. Mukana elokuvia tekemässä oli myös Pete Riski. Elokuvat saivat arvostusta Rovaniemeläisillä elokuvafestivaaleilla. Myöhemmin Mr. Lordi on tehnyt storyboardeja suomalaisiin elokuviin, kuten Pahat pojat ja Häjyt, sekä vastannut maskeerauksista ja ohjauksista lukuisissa musiikkivideoissa.
Mr. Lordi on näytellyt Jopet Show’n 31. lokakuuta 2011 esitetyssä jaksossa, ja samana vuonna Mr. Mallorca kohteessa -ohjelman joulujaksossa. Elokuvapuolella Mr. Lordi on nähty Lordin elokuvissa The Kin ja Dark Floors. Näissä kaikissa Mr. Lordi näytteli hirviötä, käyttäen omia esiintymisasujaan. Lisäksi hän on näytellyt sivurooleja suomalaisissa musiikkivideoissa, kuten rock-basistia Nylon Beatin videolla ”Syytön”.